



 PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	              Bucureşti,  7.06.2006
              Nr.  P.l.x. 391


                                                   RAPORT 
asupra propunerii legislative  privind  amnistierea unor fapte 
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu  propunerea legislativă privind  amnistierea unor fapte, trimisă cu adresa nr.Pl.x.391 din 25 aprilie 2006, înregistrată sub nr. 31/597  din 26 aprilie 2006. 
        Senatul, în calitate de primă Cameră sesizată, a respins propunerea legislativă, în şedinţa din 19 aprilie 2006
 Potrivit prevederilor art. 75 din Constituţia României, republicată şi ale art. 92 alin. (9), pct.2 lit.i) din Regulamentul Camerei Deputaţilor, republicat, în cazul acestei propuneri legislative, Camera Deputaţilor este  Cameră decizională. 

Consiliul Legislativ  a avizat negativ propunerea legislativă, conform avizului nr. 427/ 26.04. 2005. 

Guvernul, prin punctul de vedere transmis, cu adresa nr.247&20.01.2006, nu susţine adoptarea acestei iniţiative legislative. 

Propunerea legislativă supusă dezbaterii are ca obiect de reglementare  amnistierea infracţiunii de subminare a puterii de stat, prevăzută de art.162 Cod penal. 
În conformitate cu prevederile art. 61 din Regulamentul Camerei Deputaţilor, membrii comisiei  au examinat proiectul de lege mai sus menţionat  în  şedinţa din  7 iunie 2006.
La  lucrările comisiei a luat parte, în calitate de invitat, din partea Ministerului Justiţiei, doamna secretar de stat Katalin Barbara Kibedi.
Cu prilejul dezbaterilor, membrii Comisiei au constatat că, infracţiunea de subminare a puterii  de stat  prevăzută la  art. 162 din Codul penal nu reprezintă o reminiscenţă a sistemului totalitar, ci o necesitate din partea statului de a reacţiona şi prin acest instrument penal, în cazul în care anumite valori sociale importante, în speţă statul de drept, sunt afectate. Potrivit acestui articol orice persoană care acţionează în termenii şi condiţiile precizate este trasă la răspundere penală, nefiind menţionată nici o referinţă la calitatea de lider sindical a făptuitorului sau la orice altă calitate.  
Pe de altă parte, iniţiativa legislativă are caracter general şi se referă la orice persoană care ar săvârşi infracţiunea menţionată expres, ceea ce  înseamnă că ar urma să fie amnistiate toate infracţiunile de acest fel săvârşite până la data adoptării actului de amnistiere. În acest context, este de semnalat şi faptul că infracţiunea vizată este  prevăzută în Codul penal cu o pedeapsă mai mare de 15 ani închisoare, ceea ce face ca, potrivit art.122 alin.(1) lit.a) Cod penal termenul de prescriere a răspunderii penale pentru această infracţiune să fie de 15 ani. Drept urmare, ar exista posibilitatea  ca infracţiunile în cauză să fi fost săvârşite până la data actului de amnistiere, fără ca urmărirea lor penală să fi fost finalizată. 
În expunerea  de motive la  iniţiativa legislativă nu se are în vedere aceste implicaţii, iniţiatorii referindu-se la infracţiunea săvârşită doar de anumite persoane şi doar în anumite perioade  de timp. Ca atare, ar însemna că este propusă o reglementare generală pentru rezolvarea unei situaţii particulare, ceea ce contravine principiilor juridico – penale ale instituţiei amnistiei.
     
Din numărul total de 26 membri ai Comisiei juridice, de disciplină şi imunităţi au participat la şedinţă 15 deputaţi.
În urma dezbaterilor, membrii comisiei au hotărât, cu majoritate de voturi (o abţinere), să propună plenului Camerei Deputaţilor respingerea propunerii legislative  privind amnistierea unor fapte. 

 
În raport cu obiectul şi conţinutul său, propunerea  legislativă face parte din categoria legilor organice. 
                  PREŞEDINTE,                                    SECRETAR,
                            Sergiu ANDON                                 George BĂEŞU
Consilier 

